**Әліппе сабақтарында оқушылардың ұсақ моторикасын дамыту жолдары**

Н.А.Бернштейннің анықтамасы бойынша моторика - адамға тән қозғалыс әсерінің, біліктерінің, дағдылардың және күрделі қозғалыс әрекеттерінің жиынтығы.

**Моторика** өз алдына: жалпы моторика, жұқа (немесе ұсақ), қол моторикасы және артикуляциялық моторика болып ажыратылады.

**Ұсақ моторика** - бұл жүйке, бұлшықет және сүйек жүйелерінің үйлестірілген әрекеттерінің жиынтығы, көбінесе қолдар мен саусақтардың және саусақтардың ұсақ және дәл қозғалыстарын орындауда көру жүйесімен үйлеседі. Қол мен саусақтардың моторикасына қатысты ептілік термині жиі қолданылады.

***Ұсақ моториканы дамытуға арналған жаттығулар:***бастауыш сынып жасындағы балалардың бұлшық еттерінің бос болуы, белсенділігінің жетіспеуі балалардың қимыл-қозғалыстарын үйлестіруге кедергі жасайды.Сондықтан бұлшық еттердің тонусын ретке келтіріп, қол жұмысын жақсарту үшін саусақ, қол жаттығулары маңызды. Саусақ жаттығулары арқылы сенсорлық, сөйлеу, және кешенді қозғалыс қызметтері қалыптасады.

Саусақ қимылын дамытуда құм терапиясының маңызы зор. Құм терапиясын швейцариялық балалар психотерапевті Дора Калфф жасаған. Калфф өз келушілері үшін құмсалғышта еркін жұмыс жасау ұсақ қол моторикасына тікелей әсері бар екенін байқады.

**Құм терапиясы негізінде жасалатын жаттығулар**

Құм терапиясы негізінде жасалатын «Ерекше іздер» жаттығуы. Мақсаты: тактильді сезімталдықты дамыту.

«Кішкентай аюлар келе жатыр» десек - бала құм үстін жұдырығымен және алақанымен бар күшін салып басады. «Жыландар жорғалайды» дегенде - бала босаңсыған керілген саусақтарымен құмның бетін толқынды етеді (әр түрлі бағытта). «Өрмекші жәндіктер жүгіреді» - бала жәндіктердің қозғалысына еліктеп, барлық саусақтарын жылжытады.

**«Айырмашылықты тап» жаттығуы**

Бала құмның бетіне кез келген қарапайым суретті салады, содан кейін оны келесі балаға көрсетеді, ал ол бұрылып көзін жұмады. Келесі бала суреттің кейбір бөлшектерін өзгертеді және аяқталған суретті балаға көрсетеді. Бала суретте не өзгергенін байқауы керек.Мұндай жаттығулар арқылы балада ойлау, қиялдау және, ең бастысы, саусақтардың ұсақ моторикасын дамиды.Өйткені жаттығу барысында тактильді сезімталдыққа баса назар аударылады.

**Ойын арқылы балалардың ұсақ қол моторикасын дамыту.**

“Ойын баланың алдынан өмір есігін ашып, оның шығармашылық қабілетін дамытады. Ойынсыз ақыл-ойдың қалыптасуы мүмкін емес”.

В.А.Сухомлинский

Балалардың ұсақ моторикасын дамытуда тақпақпен бірге жасалатын саусақ жаттығуларының орны ерекше. Данышпан қазақ халқымызда бұған да ерекше назар аударған. Мысалы, “Қуырмаш”, “Санамақ” т.б. ойындарды ойнатудың баланың ұсақ моторикасын, көру - қозғалыс тепе - теңдігін сақтауда, зейін қою, есте сақтау, санау қабілеттерін дамытуда маңызы зор.

**Қолмен көрсету арқылы жасалатын жаттығулар:**

***Кеме***

Ақ шатырлы бір қала,

Суда жүзіп жүр дара.

***Тырма***

Жиырма бес аяғы бар:

Шалқалап барады,

Шалқалап қайтады.

Оқушылар осы жұмбақ, тақпақтарды пайдаланып суреттегі үлгіні жасау керек: сіріңке, таяқшалар арқылы орындауға да болады.Суреттегі тапсырманы орындаған кезде баланың саусақ қимыл қызыметімен қатар көру, ойлау, сөйлеу қабілеттері дамиды.

***Қаз***

Көз көлге қаз қонады,

Ертеді балапанын,

Балалар мәз болады,

Соққылап алақанын.

***Көзілдірік***

Қартайғанда дері қонды,

Екі көзім төрт болды.

**Түпнұсқаны толтыр**

Оқушы ермексаз сияқты жұмсақ, иілгіш материалды біледі, бірақ кейбірі ермексаз арқылы әріптерді жасауды білмейді.

Ермексазды саусақпен жаймалауды, тегістеу , ермексаздың кішкентай бөлігін жұлып алу және екі саусақтың арасында домалату арқылы саусақ моторикасы жаттығады.

**Сюжеттік бейне**

Бұл жаттығу арқылы оқушылар ермексаздың көмегімен әріпті ғана емес, сол әріпке байланысты белгілі бір заттың сюжетін бейнелейді. Нәтижесінде оқушылардың әріпті есте сақтауы, шығармашылық қабілеті, саусақ қимыл қозғалысы дамиды.

**Әліппе сабақтарында оқушылардың ұсақ моторикасын дамыту әдістемесі**

«Әліппе» – әріп үйретіп, сөз, сөйлем құрауға баулитын оқулық қана емес, ұлттық тәлім-тәрбиеге, ғылым-білімге, алуан түрлі мамандыққа шақырып, спортқа дейін баулитын танымдық мәні зор әмбебап кітап.

"Әліппе оқу пәнінің мақсаты – әріп таныту, оқуға мен жазуға үйрету, негізгі тілдік ұғымдар мен сөйлеу әрекетінің түрлерін ұлттық рухани құндылықтар негізінде жеке тұлғаны қалыптастыру.

**Жұптық жұмыс**

Оқушылар танысқан әріптерін жіптің, таяқшаның, санамақтың, ермексаздың, түйменің көмегімен жұптық жұмыс жасай отырып, орындайды.

Нәтижесінде қол қимыл- қозғалысына әсер етіп, моторикасы дамиды.

**Саусақтар театры.** Оқушылар “Бауырсақ” ертегісін саусақтар театры арқылы сомдап көрсетеді. Пайдасы оқушылардың қол моторикасы ғана дамып қоймай, шығармашылық қабілеттері де артады.

**Қорытындылай келе**, ұсақ моториканы дамыту барысында біз мынандай нәтижеге жетеміз: Оқушылардың қимыл қозғалыс қабілеті артады, икемділігі дамиды, танымдық деңгейі артады, логикалық ойлау қабілеті дамиды. Түрлі жаттығулар арқылы, біз баламен қарым-қатынасты нығайтып, баланың өз-өзіне деген көзқарасын өзгертіп, өзіне-өзі қызмет ету дағдысын көтереміз. Ұсақ қол моторикасын дамытуда түрлі жаттығулар, саусақ гимнастикасы, саусақ театры, ермексазбен, түймемен, жіппен жұмыс жасау ол - баланың бұлшық еттерінің дамуына тікелей әсер етеді. Саусақ бұлшық еті дұрыс дамыған бала, көркем жаза алады.